นายกรัฐมนตรีเปิดเผยมีเวลาพร้อมเข้าสภา แต่ภารกิจมากต้องจัดลำดับความสำคัญ ขณะที่เลขาธิการนายกรัฐมนตรี เปิดเผยได้รับหนังสือให้ นายกรัฐมนตรีชี้แจงกรณีคำกล่าวถวายสัตย์แล้ว
พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม กล่าวถึงการเข้าร่วมประชุมสภาผู้แทนราษฎร เพื่อตอบกระทู้ในสัปดาห์นี้ว่า ในวันพรุ่งนี้ 21 สค.นี้ มีงานที่ได้มีการวางแผนล่วงหน้าไว้แล้ว เป็นงานสำคัญที่ต้องไปตรวจกำลังพลทางเรือ ส่วนวันพฤหัสฯที่ 22 สค. ซึ่งมีการประชุมสภาผู้แทนราษฎรอีกวันจะเข้าประชุมหรือไม่นั้นยังไม่ทราบ เพราะยังไม่เห็นวาระการตั้งกระทู้ถามของฝ่ายค้านแจ้งเข้ามา แต่ยืนยันจะให้เวลาทุกอย่าง และไม่มีปัญหาที่จะไปตอบกระทู้ ส่วนเรื่องยื่นญัตติอภิปรายทั่วไปโดยไม่ลงมติของฝ่ายค้าน นายกฯ เห็นว่า ไม่ต้องกังวล จะดำเนินการเอง และจะหาเวลาไปตอบ        ขณะที่ประธานสภาผู้แทนราษฎร แจ้งบรรจุญัตติการเปิดอภิปรายทั่วไป โดยไม่ลงมติแล้วนั้น นายกฯ กล่าวว่า ทำได้หรือไม่ก็ต้องเป็นไปตามขั้นตอนที่ประธานสภาได้แจ้งไว้ ยอมรับว่า เป็นเรื่องที่สังคมให้ความสนใจ เช่นเดียวกับตนเองก็สนใจเรื่องนี้เช่นกัน แต่งานและภารกิจก็มีมาก/เพราะทุกเรื่องสำคัญหมด อยู่ที่การจัดระเบียบเรื่องไหนมาก่อนมาหลัง        ด้านนายดิสทัต โหตระกิตย์ เลขาธิการนายกรัฐมนตรี ระบุว่า ผู้ตรวจการแผ่นดินได้ทำหนังสือขอให้นายกฯ ชี้แจงในประเด็นเรื่องการถวายสัตย์ปฏิญาณมาแล้ว ซึ่งนายกรัฐมนตรีเตรียมที่จะชี้แจงเป็นลายลักษณ์อักษรตอบกลับไป